sommer net | riviersonderend
Archive for the 'sommer net' Category
'n Mens draai skaars jou rug, en as jy terugkom, vind jy dat alles verander het. WordPress is nie meer heeltemal soos ek dit onthou nie. Nie dat ek kla nie. Sê maar net.
Ek sien die kategorieë wat ek geskep het, is nog hier. Maar as ek so daarna kyk, besef ek een ding: ek is volledig verveeld met die dinge waaroor ek eens op 'n tyd geskryf het. En met my opinies.
Maar ek is lus om weer te blog.
Inhoud is steeds koning
Teen die tyd is dit nie meer 'n geheim dat bedrywe wat inhoud skep in 'n krisis verkeer nie. Platemaatskappye, uitgewers en koerante se besigheidsmodelle is in so 'n mate deur die internet omvergewerp dat mens wonder of hulle sal oorleef. Ek het al genoem dat ek nie meer koerante koop nie. Nie net is dit moeite om een te gaan koop nie, maar aai, daai kitsch Pick-n-Pay advertensie in die middel! En koerante is soos DStv – jy stel net in 5% van die inhoud belang. (Ek voorsien dat DStv ook in die nabye toekoms met 'n krisis gaan sit, wag maar. En niemand sal dit meer verdien as DStv nie.) Buitendien, inligting is mos gratis, so waarom daarvoor betaal? Reg?
Daarom het dit my gister effe verras toe ek besef het dat ek vandag op 'n maandelikse basis meer betaal vir inhoud as nog ooit in my lewe. Die verskil is net dat ek nie papier kry in ruil daarvoor nie. Musiek is nie besig om te sterf nie. Mense verloor nie belangstelling in nuus nie. Kennis het nie uit die mode gegaan nie. Uitgewers, koerante en musiekmaatskappye se besigheidsmodelle wel.
Die probleem is dat mens vandag tot baie meer inhoud toegang het as 'n paar jaar gelede. Musiek het 'n kommoditeit geword. Dit word verbruik. En teen die tempo wat 'n mens musiek verbruik, is dit eenvoudig te duur en onprakties om elke keer 'n CD aan te skaf.
Dieselfde probleem met boeke. As ek elke liewe boek moet koop en op 'n boekrak stoor waartoe ek toegang wil hê, sal ek 'n skuur moet bou wat 'n boeing kan stoor. En ek kan ook nie bekostig om 'n paar honderd rand vir elkeen te betaal nie. Een van die mees innoverende produkte wat die lig gesien het betreffende die uitgewersbedryf, is Safari Online. Teen 'n maandelikse subskripsiefooi bied hulle jou toegang tot die katalogusse van sowat 20 uitgewers van boeke wat oor tegnologie handel.
Ek het ook nooit gedink dat ek vir inhoud sal betaal op my foon nie. Totdat ek McSweeney's, 'n onafhanklike uitgewer, se iPhone app ontdek het. Time het dit onlangs aangewys as een van die jaar se top 10 iPhone apps. Met goeie rede. Jy betaal 'n minimale subskripsiefooi en ontvang dan allerlei interessante artikels, van comic strips, onderhoude, kortfilms, humor tot kortverhale (sowat 100 iPhone bladsye). Skielik het dit 'n plesier geword om op plekke te moet wag! Die subskripsiefooi is min genoeg dat mens nie omgee om te betaal nie en dit is beslis die moeite werd.
Tegnologie het soveel geleenthede geskep vir skeppers van inhoud. Maar om dit raak te sien, sal jy moet afstand doen van jou idee dat jy R160 vir 'n CD vra en R250 vir 'n boek. Inhoud word goedkoper namate mense meer daarvan verbruik.
22 Desember 2009 at 7:06
Dit is hoe die sneeu luiperd lyk:
'n Paar feite oor die kat wat jy dalk nie geweet het nie:
Jy sal hulle in Sentraal-Asië vind in bergagtige gebiede, so tussen 2000 en 6000 meter hoog.
Hulle kan prooi vang wat drie keer groter as hulle is.
Hulle verkies om hul prooi van bo af te bespring en kan 14 meter ver spring.
Hulle is nie aggressief teenoor mense nie – daar is nog nooit 'n aanval op 'n mens deur 'n sneeu luiperd aangeteken nie.
Daar word geskat dat daar slegs tussen 3,500 en 7,000 in die natuur oor is.
Meer inligting by snowleopard.org.
27 Augustus 2009 at 20:40
Tagged with Apple, snow leopard
Toe jy my 'n ruk gelede vertel het dat jy Richard Dawkins se The God Delusion gekoop het, het ek niks gesê nie. Heimlik het ek gehoop dat jy maar soos baie mense is en boeke koop vir die boekrak en dit nooit sal lees nie.
Ek weet, dalk maak dit my 'n huigelaar. Nie dat ek self ooit Dawkins gelees het en my geloof so verloor het nie. Hy het heeltemal te laat op die scene verskyn en daar was niks aardskuddends in sy boek nie.
Toe jy vanaand vra vir hoop, vir bevestiging dat hy die kat aan die stert beet het, wens ek ek kon. Net iets sê. Dalk 'n woord van gerusstelling. Jou wys na daardie sekerheid en geborgenheid waarna mens smag, soos toe jy 'n kind was en jou pa groot en sterk en in beheer.
Maar my woorde van onsekerheid maak nie nou saak nie. Net soos woorde van troos nie die gemis aan 'n dooie geliefde minder maak nie. Ek kon sê dat jy nie moet worry nie en dat dit net 'n fase is. Dat jy more weer anders sal voel. Soos ek, sou jy weet dat ek jok.
Ek het net nie die moed gehad om jou te vertel dat vir jou – jou vrae, jou onsekerheid, jou angs – daar nie meer omdraai is nie.